CELEX: 32015D2349
Language: hr
Date: 2015-12-10 00:00:00
Title: Provedbena odluka Vijeća (EU) 2015/2349 od 10. prosinca 2015. kojom se Mađarskoj odobrava primjena mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost

16.12.2015   
            
            
               HR
            
            
               Službeni list Europske unije
            
            
               L 330/53
            
         PROVEDBENA ODLUKA VIJEĆA (EU) 2015/2349
   od 10. prosinca 2015.
   kojom se Mađarskoj odobrava primjena mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 291. stavak 2.,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Dopisima koje je Komisija zaprimila 23. prosinca 2014. i 8. svibnja 2015. Mađarska je zatražila odobrenje da uvede posebnu mjeru kojom se odstupa od članka 193. Direktive 2006/112/EZ u pogledu osobe odgovorne za plaćanje poreza na dodanu vrijednost (PDV).
            
         
               (2)
            
            
               U skladu s člankom 395. stavkom 2. Direktive 2006/112/EZ, Komisija je dopisom od 2. srpnja 2015. obavijestila ostale države članice o zahtjevu Mađarske. Komisija je dopisom od 7. srpnja 2015. obavijestila Mađarsku da ima sve informacije koje smatra potrebnima za razmatranje zahtjeva.
            
         
               (3)
            
            
               Člankom 193. Direktive 2006/112/EZ određuje se da je porezni obveznik koji isporučuje robu ili usluge u pravilu odgovoran za plaćanje PDV-a poreznim tijelima. Svrha odstupanja koje je Mađarska zatražila jest da plaćanje PDV-a postane obveza primatelja usluge osiguravanja osoblja.
            
         
               (4)
            
            
               Prema informacijama koje je dostavila Mađarska, brojni trgovci u sektoru agencija za privremeno zapošljavanje obavljaju prijevarne aktivnosti tako što pružaju usluge bez da poreznim tijelima plaćaju PDV. Budući da za tu vrstu aktivnosti nisu potrebna velika ulazna sredstva ili ulaganja, PDV koji te agencije prime često je mnogo veći od PDV-a koji se može odbiti, a koji su platili svojim dobavljačima. Mnoge takve agencije, koje često imaju malo imovine ili je uopće nemaju, nestanu nakon kratkog razdoblja, čak i nakon samo nekoliko mjeseci, zbog čega je teško ili nemoguće osigurati povrat neplaćenog PDV-a.
            
         
               (5)
            
            
               Odstupanjem bi se uklonila mogućnost izvršavanja tog oblika utaje poreza tako što bi se odredilo da je u takvim slučajevima obveza plaćanja PDV-a na osobi kojoj su te usluge pružene. Za brojne situacije povezane s osiguravanjem osoblja, navedene u članku 199. stavku 1. točki (a) Direktive 2006/112/EZ, već je moguće odrediti da je plaćanje PDV-a obveza primatelja usluge. Odstupajuća mjera stoga je primjenjiva na situacije osiguravanja osoblja koje nisu već obuhvaćene Direktivom 2006/112/EZ.
            
         
               (6)
            
            
               Odstupajuća mjera neće imati nepovoljan utjecaj na vlastita sredstva Unije koja proizlaze iz PDV-a,
            
         DONIJELO JE OVU ODLUKU:
   Članak 1.
   Odstupajući od članka 193. Direktive 2006/112/EZ, Mađarskoj se odobrava da odredi da je osoba odgovorna za plaćanje PDV-a porezni obveznik kojemu se osigurava osoblje koje obavlja aktivnosti osim onih obuhvaćenih člankom 199. stavkom 1. točkom (a) Direktive 2006/112/EZ.
   Članak 2.
   Ova Odluka prestaje važiti 31. prosinca 2017.
   Članak 3.
   Ova je Odluka upućena Mađarskoj.
   
      Sastavljeno u Bruxellesu 10. prosinca 2015.
      
         
            Za Vijeće
         
         
            Predsjednik
         
         F. BAUSCH
      
   
   
      (1)  SL L 347, 11.12.2006., str. 1.